कौपीन पंचकम्  
  
वेदान्तवाक्येषु सदा रमन्तो  
भिक्षान्नमात्रेण च तुष्टिमन्तः ।  
विशोकमन्तःकरणे चरन्तः  
कौपीनवन्तः खलु भाग्यवन्तः ॥ १॥  
  
मूलं तरोः केवलमाश्रयन्तः  
पाणिद्वयं भोक्तुममन्त्रयन्तः ।  
कन्थामिव श्रीमपि कुत्सयन्तः  
कौपीनवन्तः खलु भाग्यवन्तः ॥ २॥  
  
स्वानन्दभावे परितुष्टिमन्तः  
सुशान्तसर्वेन्द्रियवृत्तिमन्तः ।  
अहर्निशं ब्रह्मसुखे रमन्तः  
कौपीनवन्तः खलु भाग्यवन्तः ॥ ३॥  
  
देहादिभावं परिवर्तयन्तः  
स्वात्मानमात्मन्यवलोकयन्तः ।  
नान्तं न मध्यं न बहिः स्मरन्तः  
कौपीनवन्तः खलु भाग्यवन्तः ॥ ४॥  
  
ब्रह्माक्षरं पावनमुच्चरन्तो  
ब्रह्माहमस्मीति विभावयन्तः ।  
भिक्षाशिनो दिक्षु परिभ्रमन्तः  
कौपीनवन्तः खलु भाग्यवन्तः ॥ ५॥  
  
॥ इति श्रीमद् शङ्कराचार्यकृत कौपीन पञ्चकं सम्पूर्णम् ॥