शतश्लोकी अथवा वेदान्तकेसरी   
 ॥ श्रीः॥  
  
 ॥ अथ शतश्लोकी॥  
  
दृष्टान्तो नैव दृष्टस्त्रिभुवनजठरे सद्गुरोर्ज्ञानदातुः  
स्पर्शश्चेत्तत्र कल्प्यः स नयति यदहो स्वर्णतामश्मसारम् ।  
न स्पर्शत्वं तथापि श्रितचरणयुगे सद्गुरुः स्वीयशिष्ये  
स्वीयं साम्यं विधत्ते भवति निरुपमस्तेन वालौकिकोऽपि ॥ १॥  
  
यद्वच्छ्रीखण्डवृक्षप्रसृतपरिमलेनाभितोऽन्येऽपि वृक्षाः  
शश्वत्सौगन्ध्यभाजोऽप्यतनुतनुभृतां तापमुन्मूलयन्ति ।  
आचार्याल्लब्धबोधा अपि विधिवशतः संनिधौ संस्थितानां  
त्रेधा तापं च पापं सकरुणहृदयाः स्वोक्तिभिः क्षालयन्ति ॥ २॥  
  
आत्मानात्मप्रतीतिः प्रथममभिहिता सत्यमिथ्यात्वयोगा-  
द्द्वेधा ब्रह्मप्रतीतिर्निगमनिगदिता स्वानुभूत्योपपत्त्या ।  
आद्या देहानुबन्धाद्भवति तदपरा सा च सर्वात्मकत्वा-  
दादौ ब्रह्माहमस्मीत्यनुभव उदिते खल्विदं ब्रह्म पश्चात् ॥ ३॥  
  
आत्मा चिद्वित्सुखात्मानुभवपरिचितः सर्वदेहादियन्ता  
सत्येवं मूढबुद्धिर्भजति ननु जनोऽनित्यदेहात्मबुद्धिम् ।  
बाह्योऽस्थिस्नायुमज्जापलरुधिरवसाचर्ममेदोयुगन्त-  
र्विण्मूत्रश्लेष्मपूर्णं स्वपरवपुरहो संविदित्वापि भूयः ॥ ४॥  
  
देहस्त्रीपुत्रमित्रानुचरहयवृषास्तोषहेतुर्ममेत्थं  
सर्वे स्वायुर्नयन्ति प्रथितमलममी मांसमीमांसयेह ।  
एते जीवन्ति येन व्यवहृतिपटवो येन सौभाग्यभाज-  
स्तं प्राणाधीशमन्तर्गतममृतममुं नैव मीमांसयन्ति ॥ ५॥  
  
कश्चित्कीटः कथंचित्पटुमतिरभितः कण्टकानां कुटीरं  
कुर्वंस्तेनैव साकं व्यवहृतिविधये चेष्टते यावदायुः ।  
तद्वज्जीवोऽपि नानाचरितसमुदितैः कर्मभिः स्थूलदेहं  
निर्मायात्रैव तिष्ठन्ननुदिनममुना साकमभ्येति भूमौ ॥ ६॥  
  
स्वीकुर्वन्व्याघ्रवेषं स्वजठरभृतये भीषयन्यश्च मुग्धा-  
न्मत्वा व्याघ्रोऽहमित्थं स नरपशुमुखान्बाधते किं नु सत्त्वान् ।  
मत्वा स्त्रीवेषधारी स्त्र्यहमिति कुरुते कि नटो भर्तुरिच्छां  
तद्वच्छारीर आत्मा पृथगनुभवतो देहतो यत्स साक्षी ॥ ७॥  
  
स्वं बालं रोदमानं चिरतरसमयं शान्तिमानेतुमग्रे  
द्राक्षं खार्जूरमाम्रं सुकदलमथवा योजयत्यम्बिकास्य ।  
तद्वच्चेतोऽतिमूढं बहुजननभवान्मौढ्यसंस्कारयोगा-  
द्बोधोपायैरनेकैरवशमुपनिषद्बोधयामास सम्यक् ॥ ८॥  
  
यत्प्रीत्या प्रीतिमात्रं तनुयुवतितनूजार्थमुख्यं स तस्मा-  
त्प्रेयानात्माथ शोकास्पदमितरदतः प्रेय एतत्कथं स्यात् ।  
भार्याद्यं जीवितार्थी वितरति च वपुः स्वात्मनः श्रेय इच्छं-  
स्तस्मादात्मानमेव प्रियमधिकमुपासीत विद्वान्न चान्यत् ॥ ९॥  
  
यस्माद्यावत्प्रियं स्यादिह हि विषयतस्तावदस्मिन्प्रियत्वं  
यावद्दुःखं च यस्माद्भवति खलु ततस्तावदेवाप्रियत्वम् ।  
नैकस्मिन्सर्वकालेऽस्त्युभयमपि कदाप्यप्रियोऽपि प्रियः स्या-  
त्प्रेयानप्यप्रियो वा सततमपि ततः प्रेय आत्माख्यवस्तु ॥ १०॥  
  
श्रेयः प्रेयश्च लोके द्विविधमभिहितं काम्यमात्यन्तिकं च  
काम्यं दुःखैकबीजं क्षणलवविरसं तच्चिकीर्षन्ति मन्दाः ।  
ब्रह्मैवात्यन्तिकं यन्निरतिशयसुखस्यास्पदं संश्रयन्ते  
तत्त्वज्ञास्तच्च काठोपनिषदभिहितं षड्विधायां च वल्ल्याम् ॥ ११॥  
  
आत्माम्भोधेस्तरङ्गोऽस्म्यहमिति गमने भावयन्नासनस्थः  
संवित्सूत्रानुविद्धो मणिरहमिति वास्मीन्द्रियार्थप्रतीतौ ।  
दृष्टोऽस्म्यात्मावलोकादिति शयनविधौ मग्न आनन्दसिन्धा-  
वन्तर्निष्ठो मुमुक्षुः स खलु तनुभृता यो नयत्येवमायुः ॥ १२॥  
  
वैराजव्यष्टिरूपं जगदखिलमिदं नामरूपात्मकं स्या-  
दन्तःस्थप्राणमुख्यात्प्रचलति च पुनर्वेत्ति सर्वान्पदार्थान् ।  
नायं कर्ता न भोक्ता सवितृवदिति यो ज्ञानविज्ञानपूर्णः  
साक्षादित्थं विजानन्व्यहरति परात्मानुसंधानपूर्वम् ॥ १३॥  
  
नैर्वेद्यं ज्ञानगर्भ द्विविधमभिहितं तत्र वैराग्यमाद्यं  
प्रायो दुःखावलोकाद्भवति गृहसुहृत्पुत्रवित्तैषणादेः ।  
अन्यज्ज्ञानोपदेशाद्यदुदितविषये वान्तवद्धेयता स्या-  
त्प्रव्रज्यापि द्विधा स्यान्नियमितमनसा देहतो गेहतश्च ॥ १४॥  
  
यः कश्चित्सौख्यहेतोस्त्रिजगति यतते नैव दुःखस्य हेतो-  
र्देहेऽहता तदुत्था स्वविषयममता चेति दुःखास्पदे द्वे ।  
जानन्रोगाभिघाताद्यनुभवति यतो नित्यदेहात्मबुद्धि-  
र्भार्यापुत्रार्थनाशे विपदमथ परामेति नारातिनाशे ॥ १५॥  
  
तिष्ठन्गेहे गृहेशोऽप्यतिथिरिव निजं धाम गन्तुं चिकीर्षु-  
र्देहस्थं दुःखसौख्यं न भजति सहसा निर्ममत्वाभिमानः ।  
आयात्रायास्यतीदं जलदपटलवद्यातृ यास्यत्यवश्यं  
देहाद्यं सर्वमेवं प्रविदितविशयो यश्च तिष्ठत्ययत्नः ॥ १६॥  
  
शक्त्या निर्मोकतः स्वाद्बहिरहिरिव यः प्रव्रजन्स्वीयगेहा-  
च्छायां मार्गद्रुमोत्थां पथिक इव मनाक् संश्रयेद्देहसंस्थाम् ।  
क्षुत्पर्याप्तं तरुभ्यः पतितफलमयं प्रार्थयेद्भैक्षमन्नं  
स्वात्मारामं प्रवेष्टुं स खलु सुखमयं प्रव्रजेद्देहतोऽपि ॥ १७॥  
  
कामो बुद्धावुदेति प्रथममिह मनस्युद्दिशत्यर्थजातं  
तद्गृह्णातीन्द्रियास्यैस्तदनधिगमतः क्रोध आविर्भवेच्च ।  
प्राप्तावर्थस्य संरक्षणमतिरुदितो लोभ एतत्त्रयं स्या-  
त्सर्वेषां पातहेतुस्तदिह मतिमता त्याज्यमध्यात्मयोगात् ॥ १८॥  
  
दानं ब्रह्मार्पणं यत्क्रियत इह नृभिः स्यात्क्षमाक्रोधसंज्ञा  
श्रद्धास्तिक्यं च सत्यं सदिति परमतः सेतुसंज्ञं चतुष्कम् ।  
तत्स्याद्बन्धाय जन्तोरिति चतुर इमान्दानपूर्वैश्चतुर्भि-  
स्तीर्त्वा श्रेयोऽमृतं च श्रयत इह नरः स्वर्गतिं ज्योतिराप्तिम् ॥ १९॥  
  
अन्नं देवातिथिभ्योऽर्पितममृतमिदं चान्यथा मोघमन्नं  
यश्चात्मार्थं विधत्ते तदिह निगदितं मृत्युरूपं हि तस्य ।  
लोकेऽसौ केवलाघो भवति तनुभृतां केवलादी च यः स्या-  
त्त्यक्त्वा प्राणाग्निहोत्रं विधिवदनुदिनं योऽश्नुते सोऽपि मर्त्यः ॥ २०॥  
  
लोके भोजः स एवार्पयति गृहगतायार्थिनेऽन्नं कृशाय  
यस्तस्मै पूर्णमन्नं भवति मखविधौ जायतेऽजातशत्रुः ।  
सख्ये नान्नार्थिने योऽर्पयति न स सखा सेवमानाय नित्यं  
संसक्तायान्नमस्माद्विमुख इव परावृत्तिमिच्छेत्कदर्यात् ॥ २१॥  
  
स्वाज्ञानज्ञानहेतू जगदुदयलयौ सर्वसाधारणौ स्तो  
जीवेष्वास्वर्णगर्भं श्रुतय इति जगुर्हूयते स्वप्रबोधे ।  
विश्वं ब्रह्मण्यबोधे जगति पुनरिदं हूयते ब्रह्म यद्व-  
च्छुक्तो रौप्यं च रौप्येऽधिकरणमथवा हूयतेऽन्योन्यमोहात् ॥ २२॥  
  
तुच्छत्वान्नासदासीद्गगनकुसुमवद्भेदकं नो सदासी-  
त्किं त्वाभ्यामन्यदासीद्व्यवहृतिगतिसन्नास लोकस्तदानीम् ।  
किं त्वर्वागेव शुक्तौ रजतवदपरो नो विराड् व्योमपूर्वः  
शर्मण्यात्मन्यथैतत्कुहकसलिलवत्किं भवेदावरीवः ॥ २३॥  
  
बन्धो जन्मात्ययात्मा यदि न पुनरभूत्तर्हि मोक्षोऽपि नासी-  
द्यद्वद्रात्रिर्दिनं वा न भवति तरणौ किं तु दृग्दोष एषः ।  
अप्राणं शुद्धमेकं समभवदथ तन्मायया कर्तृसंज्ञं  
तस्मादन्यच्च नासीत्परिवृतमजया जीवभूतं तदेव ॥ २४॥  
  
प्रागासीद्भावरूपं तम इति तमसा गूढमस्मादतर्क्यं  
क्षीरान्तर्यद्वदम्भो जनिरिह जगतो नामरूपात्मकस्य ।  
कामाद्धातुः सिसृक्षोरनुगतजगतः कर्मभिः सम्प्रवृत्ता-  
द्रेतोरूपैर्मनोभिः प्रथममनुगतैः संततैः कार्यमाणैः ॥ २५॥  
  
चत्वारोऽस्याः कपर्दा युवतिरथ भवेन्नूतना नित्यमेषा  
माया वा पेशला स्यादघटनघटनापाटवं याति यस्मात् ।  
स्यादारम्भे घृतास्या श्रुतिभववयुनान्येवमाच्छादयन्ती  
तस्यामेतौ सुपर्णाविव परपुरुषौ तिष्ठतोऽर्थप्रतीत्या ॥ २६॥  
  
एकस्तत्रास्त्यसङ्गस्तदनु तदपरोऽज्ञानसिन्धुं प्रविष्टो  
विस्मृत्यात्मस्वरूपं स विविधजगदाकारमाभासमैक्षत् ।  
बुद्ध्यान्तर्यावदैक्षद्विसृजति तमजा सोऽपि तामेवमेक-  
स्तावद्विप्रास्तमेकं कथमपि बहुधा कल्पयन्ति स्ववाग्भिः ॥ २७॥  
  
नायाति प्रत्यगात्मा प्रजननसमये नैव यात्यन्तकाले  
यत्सोऽखण्डोऽस्ति लैङ्गं मन इह विशति प्रव्रजत्यूर्ध्वमर्वाक् ।  
तत्कार्श्यं स्थूलतां वा न भजति वपुषः किंतु संस्कारजाते  
तेजोमात्रा गृहीत्वा व्रजति पुनरिहायाति तैस्तैः सहैव ॥ २८॥  
  
आसीत्पूर्वं सुबन्धुर्भृशमवनिसुरो यः पुरोधाः सनाते-  
र्ब्राह्म्यात्कूटाभिचारात्स खलु मृतिमितस्तन्मनोऽगात्कृतान्तम् ।  
तद्भ्राता श्रौतमन्त्रैः पुनरनयदिति प्राह सूक्तेन वेद-  
स्तस्मादात्माभियुक्तं व्रजति ननु मनः कर्हिचिन्नान्तरात्मा ॥ २९॥  
  
एको निष्कम्प आत्मा प्रचलति मनसा धावमानेन तस्मिं-  
स्तिष्ठन्नग्रेऽथ पश्चान्न हि तमनुगतं जानते चक्षुराद्याः ।  
यद्वत्पाथस्तरङ्गैः प्रचलति परितो धावमानैस्तदन्तः  
प्राक्पश्चादस्ति तेषां पवनसमुदितैस्तैः प्रशान्तैर्यथावत् ॥ ३०॥  
  
एकाक्यासीत्स पूर्वं मृगयति विषयानानुपूर्व्यान्तरात्मा  
जाया मे स्यात्प्रजा वा धनमुपकरण कर्म कुर्वस्तदर्थम् ।  
क्लेशैः प्राणावशेषैर्महदपि मनुते नान्यदस्माद्गरीय-  
स्त्वेकालाभेऽप्यकृत्स्नो मृत इव विरमत्येकहान्याकृतार्थः ॥ ३१॥  
  
नासीत्पूर्वं न पश्चादतनुदिनकराच्छादको वारिवाहो  
दृश्यः किं त्वन्तरासौ स्थगयति स दृशं पश्यतो नार्कबिम्बम् ।  
नो चेदेवं विनार्कं जलधरपटलं भासते तर्हि कस्मा-  
त्तद्वद्विश्वं पिधत्ते दृशमथ न परं भासकं चालकं स्वम् ॥ ३२॥  
  
भुञ्जानः स्वप्नराज्यं ससकलविभवो जागरं प्राप्य भूयो  
राज्यभ्रष्टोऽहमित्थं न भजति विषमं तन्मृषा मन्यमानः ।  
स्वप्ने कुर्वन्नगम्यागमनमुखमघं तेन न प्रत्यवायी  
तद्वज्जाग्रद्दशायां व्यवहृतिमखिलां स्वप्नवद्विस्मरेच्चेत् ॥ ३३॥  
  
स्वप्नावस्थानुभूतं शुभमथ विषमं तन्मृषा जागरे स्या-  
ज्जाग्रत्यां स्थूलदेहव्यवहृतिविषयं तन्मृषा स्वापकाले ।  
इत्थं मिथ्यात्वसिद्धावनिशमुभयथा सज्जते तत्र मूढः  
सत्ये तद्भासकेऽस्मिन्निह हि कुत इदं तन्न विद्मो वयं हि ॥ ३४॥  
  
जीवन्तं जाग्रतीह स्वजनमथ मृतं स्वप्नकाले निरीक्ष्य  
निर्वेदं यात्यकस्मान्मृतममृतममुं वीक्ष्य हर्षं प्रयाति ।  
स्मृत्वाप्येतस्य जन्तोर्निधनमसुयुतिं भाषते तेन साकं  
सत्येवं भाति भूयोऽल्पकसमयवशात्सत्यता वा मृषात्वम् ॥ ३५॥  
  
स्वाप्नस्त्रीसङ्गसौख्यादपि भृशमसतो या च रेतश्च्युतिः स्या-  
त्सा दृश्या तद्वदेतत्स्फुरति जगदसत्कारणं सत्यकल्पम् ।  
स्वप्ने सत्यः पुमान्स्याद्युवतिरिह मृषैवानयोः संयुतिश्च  
प्रातः शुक्रेण वस्त्रोपहतिरिति यतः कल्पनामूलमेतत् ॥ ३६॥  
  
पश्यन्त्याराममस्य प्रतिदिवसममी जन्तवः स्वापकाले  
पश्यत्येनं न कश्चित्करणगणमृते मायया क्रीडमानम् ।  
जाग्रत्यर्थव्रजानामथ च तनुभृतां भासकं चालकं वा  
नो जानीते सुषुप्तौ परमसुखमयं कश्चिदाश्चर्यमेतत् ॥ ३७॥  
  
स्वप्ने मन्त्रोपदेशः श्रवणपरिचितः सत्य एष प्रबोधे  
स्वाप्नादेव प्रसादादभिलषितफलं सत्यतां प्रातरेति ।  
सत्यप्राप्तिस्त्वसत्यादपि भवति तथा किं च तत्स्वप्रकाशं  
येनेदं भाति सर्वं चरमचरमथोच्चावचं दृश्यजातम् ॥ ३८॥  
  
मध्यप्राणं सुषुप्तौ स्वजनिमनुविशन्त्यग्निसूर्यादयोऽमी  
वागाद्याः प्राणवायुं तदिह निगदिता ग्लानिरेषां न वायोः ।  
तेभ्यो दृश्यावभासो भ्रम इति विदितः शुक्तिकारौप्यकल्पः  
प्राणायामव्रतं तच्छ्रुतिशिरसि मतं स्वात्मलब्धौ न चान्यत् ॥ ३९॥  
  
नोऽकस्मादार्द्रमेधः स्पृशति च दहनः किं तु शुष्कं निदाघा-  
दार्द्रं चेतोऽनुबन्धैः कृतसुकृतमपि स्वोक्तकर्मप्रजार्थैः ।  
तद्वज्ज्ञानाग्निरेतत्स्पृशति न सहसा किं तु वैराग्यशुष्कं  
तस्माच्छुद्धो विरागः प्रथममभिहितस्तेन विज्ञानसिद्धिः ॥ ४०॥  
  
यत्किञ्चिन्नामरूपात्मकमिदमसदेवोदितं भाति भूमौ  
येनानेकप्रकारैर्व्यवहरति जगद्येन तेनेश्वरेण ।  
तद्वत्प्रच्छादनीयं निभृतरशनया यद्वदेष द्विजिह्व-  
स्तेन त्यक्तेन भोज्यं सुखमनतिशयं मा गृधोऽन्यद्धनाद्यम् ॥ ४१॥  
  
जीवन्मुक्तिर्मुमुक्षोः प्रथममथ ततो मुक्तिरात्यन्तिकी च  
तेऽभ्यासज्ञानयोगाद्गुरुचरणकृपापाङ्गसङ्गेन लब्धात् ।  
अभ्यासोऽपि द्विधा स्यादधिकरणवशाद्दैहिको मानसश्च  
शारीरस्त्वासनाद्यो ह्युपरतिरपरो ज्ञानयोगः पुरोक्तः ॥ ४२॥  
  
सर्वानुन्मूल्य कामान्हृदि कृतनिलयान्क्षिप्तशङ्कूनिवोच्चै-  
र्दीर्यद्देहाभिमानस्त्यजति चपलतामात्मदत्तावधानः ।  
यात्यूर्ध्वस्थानमुच्चैः कृतसुकृतभरो नाडिकाभिर्विचित्रं  
नीलश्वेतारुणाभिः स्रवदमृतभरं गृह्यमाणात्मसौख्यः ॥ ४३॥  
  
प्रापश्यद्विश्वमात्मेत्ययमिह पुरुषः शोकमोहाद्यतीतः  
शुक्रं ब्रह्माध्यगच्छत्स खलु सकलवित्सर्वसिद्ध्यास्पदं हि ।  
विस्मृत्य स्थूलसूक्ष्मप्रभृतिवपुरसौ सर्वसंकल्पशून्यो  
जीवन्मुक्तस्तुरीयं पदमधिगतवान्पुण्यपापैर्विहीनः ॥ ४४॥  
  
यः सत्त्वाकारवृत्तौ प्रतिफलति युवा देहमात्रावृतोऽपि  
तद्धर्मैर्बाल्यवाद्ध्र्यादिभिरनुपहतः प्राण आविर्बभूव ।  
श्रेयान्साध्यस्तमेतं सुनिपुणमतयः सत्यसंकल्पभाजो  
ह्यभ्यासाद्देवयन्तः परिणतमनसा साकमूर्ध्वं नयन्ति ॥ ४५॥  
  
प्रायोऽकामोऽस्तकामो निरतिशयसुखायात्मकामस्तदासौ  
तत्प्राप्तावाप्तकामः स्थितचरमदशस्तस्य देहावसाने ।  
प्राणा नैवोत्क्रमन्ति क्रमविरतिमिताः स्वस्वहेतौ तदानीं  
क्वायं जीवो विलीनो लवणमिव जलेऽखण्ड आत्मैव पश्चात् ॥ ४६॥  
  
पिण्डीभूतं यदन्तर्जलनिधिसलिलं याति तत्सैन्धवाख्यं  
भूयः प्रक्षिप्तमस्मिन्विलयमुपगतं नामरूपे जहाति ।  
प्राज्ञस्तद्वत्परात्मन्यथ भजति लयं तस्य चेतो हिमांशौ  
वागग्नौ चक्षुरर्के पयसि पुनरसृग्रेतसी दिक्षु कर्णौ ॥ ४७॥  
  
क्षीरान्तर्यद्वदाज्यं मधुरिमविदितं तत्पृथग्भूतमस्मा-  
द्भूतेषु ब्रह्म तद्वद्व्यवहृतिविदितं श्रान्तविश्रान्तिबीजम् ।  
यं लब्ध्वा लाभमन्यं तृणमिव मनुते यत्र नोदेति भीतिः  
सान्द्रानन्दं यदन्तः स्फुरति तदमृतं विद्ध्यतो ह्यन्यदार्तम् ॥ ४८॥  
  
ओतः प्रोतश्च तन्तुष्विह विततपटश्चित्रवर्णेषु चित्र-  
स्तस्मिञ्जिज्ञास्यमाने ननु भवति पटः सूत्रमात्रावशेषः ।  
तद्वद्विश्वं विचित्रं नगनगरनरग्रामपश्वादिरूपं  
प्रोतं वैराजरूपे स वियति तदपि ब्रह्मणि प्रोतमोतम् ॥ ४९॥  
  
रूपं रूपं प्रतीदं प्रतिफलनवशात्प्रातिरूप्यं प्रपेदे  
ह्येको द्रष्टा द्वितीयो भवति च सलिले सर्वतोऽनन्तरूपः ।  
इन्द्रो मायाभिरास्ते श्रुतिरिति वदति व्यापकं ब्रह्म तस्मा-  
ज्जीवत्वं यात्यकस्मादतिविमलतरे बिम्बितं बुद्ध्युपाधौ ॥ ५०॥  
  
तज्ज्ञाः पश्यन्ति बुद्ध्या परमबलवतो माययाक्तं पतङ्गं  
बुद्धावन्तःसमुद्रे प्रतिफलितमरीच्यास्पदं वेधसस्तम् ।  
यादृग्यावानुपाधिः प्रतिफलति तथा ब्रह्म तस्मिन्यथास्यं  
प्राप्तादर्शानुरूपं प्रतिफलति यथावस्थितं सत्सदैव ॥ ५१॥  
  
एको भानुस्तदस्थः प्रतिफलनवशाद्यस्त्वनेकोदकान्त-  
र्नानात्वं यात्युपाधिस्थितिगतिसमतां चापि तद्वत्परात्मा ।  
भूतेषूच्चावचेषु प्रतिफलित इवाभाति तावत्स्वभावा-  
वच्छिन्नो यः परं तु स्फुटमनुपहतो भाति तावत्स्वभावैः ॥ ५२॥  
  
यद्वत्पीयूषरश्मौ दिनकरकिरणैर्बिम्बितैरेति सान्द्रं  
नाशं नैशं तमिस्रं गृहगतमथवा मूर्छितैः कांस्यपात्रे ।  
तद्वद्बुद्धौ परात्मद्युतिभिरनुपदं बिम्बिताभिः समन्ता-  
द्भासन्ते हीन्द्रियास्यप्रसृतिभिरनिशं रूपमुख्याः पदार्थाः ॥ ५३॥  
  
पूर्णात्मानात्मभेदात्त्रिविधमिह परं बुद्ध्यवच्छिन्नमन्य-  
त्तत्रैवाभासमात्रं गगनमिव जले त्रिप्रकारं विभाति ।  
अम्भोवच्छिन्नमस्मिन्प्रतिफलितमतः पाथसोन्तर्बहिश्च  
पूर्णावच्छिन्नयोगे व्रजति लयमविद्या स्वकार्यैः सहैव ॥ ५४॥  
  
दृश्यन्ते दारुनार्यो युगपदगणिताः स्तम्भसूत्रप्रयुक्ताः  
संगीतं दर्शयन्त्यो व्यवहृतिमपरां लोकसिद्धां च सर्वाम् ।  
सर्वत्रानुप्रविष्टादभिनवविभवाद्यावदर्थानुबन्धा-  
त्तद्वत्सूत्रात्मसंज्ञाद्व्यवहरति जगद्भूर्भुवःस्वर्महान्तम् ॥ ५५॥  
  
तत्सत्यं यत्त्रिकालेष्वनुपहतमदः प्राणदिग्व्योममुख्यं  
यस्मिन्विश्रान्तमास्ते तदिह निगदितं ब्रह्म सत्यस्य सत्यम् ।  
नास्त्यन्यत्किंच यद्वत्परमधिकमतो नाम सत्यस्य सत्यं  
सच्च त्यच्चेति मूर्ताद्युपहितमवरं सत्यमस्यापि सत्यम् ॥ ५६॥  
  
यत्किञ्चिद्भात्यसत्यं व्यवहृतिविषये रौप्यसर्पाम्बुमुख्यं  
तद्वै सत्याश्रयेणेत्ययमिह नियमः सावधिर्लोकसिद्धः ।  
तद्वै सत्यस्य सत्ये जगदखिलमिदं ब्रह्मणि प्राविरासी-  
न्मिथ्याभूतं प्रतीतं भवति खलु यतस्तच्च सत्यं वदन्ति ॥ ५७॥  
  
यत्राकाशावकाशः कलयति च कलामात्रता यत्र कालो  
यत्रैवाशावसानं बृहदिह हि विराट् पूर्वमर्वागिवास्ते ।  
सूत्रं यत्राविरासीन्महदपि महतस्तद्धि पूर्णाच्च पूर्णं  
सम्पूर्णादर्णवादेरपि भवति यथा पूर्णमेकार्णवाम्भः ॥ ५८॥  
  
अन्तः सर्वौषधीनां पृथगमितरसैर्गन्धवीर्यैर्विपाकै-  
रेकं पाथोदपाथः परिणमति यथा तद्वदेवान्तरात्मा ।  
नानाभूतस्वभावैर्वहति वसुमती येन विश्वं पयोदो  
वर्षत्युच्चैर्हुताशः पचति दहति वा येन सर्वान्तरोऽसौ ॥ ५९॥  
  
भूतेष्वात्मानमात्मन्यनुगतमखिलं भूतजातं प्रपश्ये-  
त्प्रायः पाथस्तरङ्गान्वयवदथ चिरं सर्वमात्मैव पश्येत् ।  
एकं ब्रह्माद्वितीयं श्रुतिशिरसि मतं नेह नानास्ति किं चि-  
न्मृत्योराप्नोति मृत्युं स इह जगदिदं यस्तु नानेव पश्येत् ॥ ६०॥  
  
प्राक्पश्चादस्ति कुम्भाद्गगनमिदमिति प्रत्यये सत्यपीदं  
कुम्भोत्पत्तावुदेति प्रलयमुपगते नश्यतीत्यन्यदेशम् ।  
नीते कुम्भेन साकं व्रजति भजति वा तत्प्रमाणानुकारा-  
वित्थं मिथ्याप्रतीतिः स्फुरति तनुभृतां विश्वतस्तद्वदात्मा ॥ ६१॥  
  
यावान्पिण्डो गुडस्य स्फुरति मधुरिमैवास्ति सर्वोऽपि तावा-  
न्यावान्कर्पूरपिण्डः परिणमति सदामोद एवात्र तावान् ।  
विश्वं यावद्विभाति द्रुमनगनगरारामचैत्याभिरामं  
तावच्चैतन्यमेकं प्रविकसति यतोऽन्ते तदात्मावशेषम् ॥ ६२॥  
  
वाद्यान्नादानुभूतिर्यदपि तदपि सा नूनमाघातगम्या  
वाद्याघातध्वनीनां न पृथगनुभवः किं तु तत्साहचर्यात् ।  
मायोपादानमेतत्सहचरितमिव ब्रह्मणाभाति तद्व-  
त्तस्मिन्प्रत्यक्प्रतीते न किमपि विषयीभावमाप्नोति यस्मात् ॥ ६३॥  
  
दृष्टः साक्षादिदानीमिह खलु जगतामीश्वरः संविदात्मा  
विज्ञातः स्थाणुरेको गगनवदभितः सर्वभूतान्तरात्मा ।  
दृष्टं ब्रह्मातिरिक्तं सकलमिदमसद्रूपमाभासमात्रं  
शुद्धं ब्रह्माहमस्मीत्यविरतमधुनात्रैव तिष्ठेदनीहः ॥ ६४॥  
  
इन्द्रेन्द्राण्योः प्रकामं सुरतसुखजुषोः स्याद्रतान्तः सुषुप्ति-  
स्तस्यामानन्दसान्द्रं पदमतिगहनं यत्स आनन्दकोशः ।  
तस्मिन्नो वेद किञ्चिन्निरतिशयसुखाभ्यन्तरे लीयमानो  
दुःखी स्याद्बोधितः सन्निति कुशलमतिर्बोधयेन्नैव सुप्तम् ॥ ६५॥  
  
सर्वे नन्दन्ति जीवा अधिगतयशसा गृह्णता चक्षुरादी-  
नन्तः सर्वोपकर्त्रा बहिरपि च सुषुप्तौ यथा तुल्यसंस्थाः ।  
एतेषां किल्बिषस्पृग्जठरभृतिकृते यो बहिर्वृत्तिरास्ते  
त्वक्चक्षुःश्रोत्रनासारसनवशमितो याति शोकं च मोहम् ॥ ६६॥  
  
जाग्रत्यामन्तरात्मा विषयसुखकृतेऽनेकयत्नान्विधास्य-  
ञ्श्राम्यत्सर्वेन्द्रियौघोऽधिगतमपि सुखं विस्मरन्याति निद्राम् ।  
विश्रामाय स्वरूपे त्वतितरसुलभं तेन चातीन्द्रियं हि  
सुखं सर्वोत्तमं स्यात् परिणतिविरसादिन्द्रियोत्थात्सुखाच्च ॥ ६७॥  
  
पक्षावभ्यस्य पक्षी जनयति मरुतं तेन यात्युच्चदेशं  
लब्ध्वा वायुं महान्तं श्रममपनयति स्वीयपक्षौ प्रसार्य ।  
दुःसंकल्पैर्विकल्पैर्विषयमनु कदर्थीकृतं चित्तमेत-  
त्खिन्नं विश्रामहेतोः स्वपिति चिरमहो हस्तपादान्प्रसार्य ॥ ६८॥  
  
आश्लिष्यात्मानमात्मा न किमपि सहसैवान्तरं वेद बाह्यं  
यद्वत्कामी विदेशात्सदनमुपगतो गाढमाश्लिष्य कान्ताम् ।  
यात्यस्तं तत्र लोकव्यवहृतिरखिला पुण्यपापानुबन्धः  
शोको मोहो भयं वा समविषममिदं न स्मरत्येव किंचित् ॥ ६९॥  
  
अल्पानल्पप्रपञ्चप्रलय उपरतिश्चेन्द्रियाणां सुखाप्ति-  
र्जीवन्मुक्तौ सुषुप्तौ त्रितयमपि समं किं तु तत्रास्ति भेदः ।  
प्राक्संस्कारात्प्रसुप्तः पुनरपि च परावृत्तिमेति प्रबुद्धो  
नश्यत्संस्कारजातो न स किल पुनरावर्तते यश्च मुक्तः ॥ ७०॥  
  
आनन्दान्यश्च सर्वाननुभवति नृपः सर्वसम्पत्समृद्ध  
स्तस्यानन्दः स एकः स खलु शतगुणः सन्प्रदिष्टः पित्ऱॄणाम् ।  
आदेवब्रह्मलोकं शतशतगुणितास्ते यदन्तर्गताः स्यु-  
र्ब्रह्मानन्दः स एकोऽस्त्यथ विषयसुखान्यस्य मात्रा भवन्ति ॥ ७१॥  
  
यत्रानन्दाश्च मोदाः प्रमुद इति मुदश्चासते सर्व एते  
यत्राप्ताः सर्वकामाः स्युरखिलविरमात्केवलीभाव आस्ते ।  
मां तत्रानन्दसान्द्रे कृधि चिरममृतं सोमपीयूषपूर्णां  
धारामिन्द्राय देहीत्यपि निगमगिरो भ्रूयुगान्तर्गताय ॥ ७२॥  
  
आत्माकम्पः सुखात्मा स्फुरति तदपरा त्वन्यथैव स्फुरन्ती  
स्थैर्यं वा चञ्चलत्वं मनसि परिणतिं याति तत्रत्यमस्मिन् ।  
चाञ्चल्यं दुःखहेतुर्मनस इदमहो यावदिष्टार्थलब्धि-  
स्तस्यां यावत्स्थिरत्वं मनसि विषयजं स्यात्सुखं तावदेव ॥ ७३॥  
  
यद्वत्सौख्यं रतान्ते निमिषमिह मनस्येकताने रसे स्या-  
त्स्थैर्यं यावत्सुषुप्तौ सुखमनतिशयं तावदेवाथ मुक्तौ ।  
नित्यानन्दः प्रशान्ते हृदि तदिह सुखस्थैर्ययोः साहचर्यं  
नित्यानन्दस्य मात्रा विषयसुखमिदं युज्यते तेन वक्तुम् ॥ ७४॥  
  
श्रान्तं स्वान्तं स बाह्यव्यवहृतिभिरिदं ताः समाकृष्य सर्वा-  
स्तत्तत्संस्कारयुक्तं ह्युपरमति परावृत्तमिच्छन्निदानम् ।  
स्वाप्नान्संस्कारजातप्रजनितविषयान्स्वाप्नदेहेऽनुभूता-  
न्प्रोज्झ्यान्तः प्रत्यगात्मप्रवणमिदमगाद्भूरि विश्राममस्मिन् ॥ ७५॥  
  
स्वप्ने भोगः सुखादेर्भवति ननु कुतः साधने मूर्छमाने  
स्वाप्नं देहान्तरं तद्व्यवहृतिकुशलं नव्यमुत्पद्यते चेत् ।  
तत्सामग्र्या अभावात्कुत इदमुदितं तद्धि सांकल्पिकं चे-  
त्तत्किं स्वाप्ने रतान्ते वपुषि निपतिते दृश्यते शुक्रमोक्षः ॥ ७६॥  
  
भीत्या रोदित्यनेन प्रवदति हसति श्लाघते नूनमस्मा-  
त्स्वप्नेऽप्यङ्गेऽनुबन्धं त्यजति न सहसा मूर्छितेऽप्यन्तरात्मा ।  
पूर्वं ये येऽनुभूतास्तनुयुवतिहयव्याघ्रदेशादयोऽर्था-  
स्तत्संस्कारस्वरूपान्सृजति पुनरमूञ्श्रित्य संस्कारदेहम् ॥ ७७॥  
  
संधौ जाग्रत्सुषुप्त्योरनुभवविदिता स्वाप्न्यवस्था द्वितीया  
तत्रात्मज्योतिरास्ते पुरुष इह समाकृष्य सर्वेन्द्रियाणि ।  
संवेष्य स्थूलदेहं समुचितशयने स्वीयभासान्तरात्मा  
पश्यन्संस्काररूपानभिमतविषयान्याति कुत्रापि तद्वत् ॥ ७८॥  
  
रक्षन्प्राणैः कुलायं निजशयनगतं श्वासमात्रावशेषै-  
र्मा भूत्तत्प्रेतकल्पाकृतिकमिति पुनः सारमेयादिभक्ष्यम् ।  
स्वप्ने स्वीयप्रभावात्सृजति हयरथान्निमग्नगाः पल्वलानि  
क्रीडास्थानान्यनेकान्यपि सुहृदबलापुत्रमित्रानुकारान् ॥ ७९॥  
  
मातङ्गव्याघ्रदस्युद्विषदुरगकपीन्कुत्रचित्प्रेयसीभिः  
क्रीडन्नास्ते हसन्वा विहरति कुहचिन्मृष्टमश्नाति चान्नम् ।  
म्लेच्छत्वं प्राप्तवानस्म्यहमिति कुहचिच्छङ्कितः स्वीयलोका-  
दास्ते व्याघ्रादिभीत्या प्रचलति कुहचिद्रोदिति ग्रस्यमानः ॥ ८०॥  
  
यो यो दृग्गोचरोऽर्थो भवति स स तदा तद्गतात्मस्वरूपा-  
विज्ञानोत्पद्यमानः स्फुरति ननु यथा शुक्तिकाज्ञानहेतुः ।  
रौप्याभासो मृषैव स्फुरति च किरणज्ञानतोऽम्भो भुजङ्गो  
रज्ज्वज्ञानान्निमेषं सुखभयकृदतो दृष्टिसृष्टं किलेदम् ॥ ८१॥  
  
मायाध्यासाश्रयेण प्रविततमखिलं यन्मया तेन मत्स्था-  
न्येतान्येतेषु नाहं यदपि हि रजतं भाति शुक्तौ न रौप्ये ।  
शुक्त्यंशस्तेन भूतान्यपि मयि न वसन्तीति विष्वग्विनेता  
प्राहास्माद्दृश्यजातं सकलमपि मृषैवेन्द्रजालोपमेयम् ॥ ८२॥  
  
हेतुः कर्मैव लोके सुखतदितरयोरेवमज्ञोऽविदित्वा  
मित्रं वा शत्रुरित्थं व्यवहरति मृषा याज्ञवल्क्यार्तभागौ ।  
यत्कर्मैवोचतुः प्राग्जनकनृपगृहे चक्रतुस्तत्प्रशंसां  
वंशोत्तंसो यदूनामिति वदति न कोऽप्यत्र तिष्ठत्यकर्मा ॥ ८३॥  
  
वृक्षच्छेदे कुठारः प्रभवति यदपि प्राणिनोद्यस्तथापि  
प्रायोऽन्नं तृप्तिहेतुस्तदपि निगदितं कारणं भोक्तृयत्नः ।  
प्राचीनं कर्म तद्वद्विषमसमफलप्राप्तिहेतुस्तथापि  
स्वातन्त्र्यं नश्वरेऽस्मिन्न हि खलु घटते प्रेरकोऽस्यान्तरात्मा ॥ ८४॥  
  
स्मृत्या लोकेषु वर्णाश्रमविहितमदो नित्यकाम्यादि कर्म  
सर्वं ब्रह्मार्पणं स्यादिति निगमगिरः संगिरन्तेऽतिरम्यम् ।  
यन्नासानेत्रजिह्वाकरचरणशिरःश्रोत्रसंतर्पणेन  
तुष्येदङ्गीव साक्षात्तरुरिव सकलो मूलसंतर्पणेन ॥ ८५॥  
  
यः प्रैत्यात्मानभिज्ञः श्रुतिविदपि तथाकर्मकृत्कर्मणोऽस्य  
नाशः स्यादल्पभोगात्पुनरवतरणे दुःखभोगो महीयान् ।  
आत्माभिज्ञस्य लिप्सोरपि भवति महाञ्शाश्वतः सिद्धिभोगो  
ह्यात्मा तस्मादुपास्यः खलु तदधिगमे सर्वसौख्यान्यलिप्सोः ॥ ८६॥  
  
सूर्याद्यैरर्थभानं न हि भवति पुनः केवलैर्नात्र चित्रं  
सूर्यात्सूर्यप्रतीतिर्न भवति सहसा नापि चन्द्रस्य चन्द्रात् ।  
अग्नेरग्नेश्च किं तु स्फुरति रविमुखं चक्षुषश्चित्प्रयुक्ता-  
दात्मज्योतिस्ततोऽयं पुरुष इह महो देवतानां च चित्रम् ॥ ८७॥  
  
प्राणेनाम्भांसि भूयः पिबति पुनरसावन्नमश्नाति तत्र  
तत्पाकं जाठरोऽग्निस्तदुपहितबलो द्राक्छनैर्वा करोति ।  
व्यानः सर्वाङ्गनाडीष्वथ नयति रसं प्राणसंतर्पणार्थं  
निःसारं पूतिगन्धं त्यजति बहिरयं देहतोऽपानसंज्ञः ॥ ८८॥  
  
व्यापारं देहसंस्थः प्रतिवपुरखिलं पञ्चवृत्त्यात्मकोऽसौ  
प्राणः सर्वेन्द्रियाणामधिपतिरनिशं सत्तया निर्विवादम् ।  
यस्येत्थं चिद्घनस्य स्फुटमिह कुरुते सोऽस्मि सर्वस्य साक्षी  
प्राणस्य प्राण एषोऽप्यखिलतनुभृतां चक्षुषश्चक्षुरेषः ॥ ८९॥  
  
यं भान्तं चिद्घनैकं क्षितिजलपवनादित्यचन्द्रादयो ये  
भासा तस्यैव चानु प्रविरलगतयो भान्ति तस्मिन्वसन्ति ।  
विद्युत्पुञ्जोऽग्निसंघोऽप्युडुगणविततिर्भासयेत्किं परेशं  
ज्योतिः शान्तं ह्यनन्तं कविमजममरं शाश्वतं जन्मशून्यम् ॥ ९०॥  
  
तद्ब्रह्मैवाहमस्मीत्यनुभव उदितो यस्य कस्यापि चेद्वै  
पुंसः श्रीसद्गुरूणामतुलितकरुणापूर्णपीयूषदृष्ट्या ।  
जीवन्मुक्तः स एव भ्रमविधुरमना निर्गतेऽनाद्युपाधौ  
नित्यानन्दैकधाम प्रविशति परमं नष्टसंदेहवृत्तिः ॥ ९१॥  
  
नो देहो नेन्द्रियाणि क्षरमतिचपलं नो मनो नैव बुद्धिः  
प्राणो नैवाहमस्मीत्यखिलजडमिदं वस्तुजातं कथं स्याम् ।  
नाहंकारो न दारा गृहसुतसुजनक्षेत्रवित्तादि दूरं  
साक्षी चित्प्रत्यगात्मा निखिलजगदधिष्ठानभूतः शिवोऽहम् ॥ ९२॥  
  
दृश्यं यद्रूपमेतद्भवति च विशदं नीलपीताद्यनेकं  
सर्वस्यैतस्य दृग्वै स्फुरदनुभवतो लोचनं चैकरूपम् ।  
तद्दृश्यं मानसं दृक्परिणतविषयाकारधीवृत्तयोऽपि  
दृश्या दृग्रूप एव प्रभुरिह स तथा दृश्यते नैव साक्षी ॥ ९३॥  
  
रज्ज्वज्ञानाद्भुजङ्गस्तदुपरि सहसा भाति मन्दान्धकारे  
स्वात्माज्ञानात्तथासौ भृशमसुखमभूदात्मनो जीवभावः ।  
आप्तोक्त्याहिभ्रमान्ते स च खलु विदिता रज्जुरेका तथाहं  
कूटस्थो नैव जीवो निजगुरुवचसा साक्षिभूतः शिवोऽहम् ॥ ९४॥  
  
किं ज्योतिस्ते वदस्वाहनि रविरिह मे चन्द्रदीपादि रात्रौ  
स्यादेवं भानुदीपादिकपरिकलने किं तव ज्योतिरस्ति ।  
चक्षुस्तन्मीलने किं भवति च सुतरां धीर्धियः किं प्रकाशे  
तत्रैवाहं ततस्त्वं तदसि परमकं ज्योतिरस्मि प्रभोऽहम् ॥ ९५॥  
  
कंचित्कालं स्थितः कौ पुनरिह भजते नैव देहादिसंघं  
यावत्प्रारब्धभोगं कथमपि स सुखं चेष्टतेऽसङ्गबुद्ध्या ।  
निर्द्वन्द्वो नित्यशुद्धो विगलितममताहंकृतिर्नित्यतृप्तो  
ब्रह्मानन्दस्वरूपः स्थिरमतिरचलो निर्गताशेषमोहः ॥ ९६॥  
  
जीवात्मब्रह्मभेदं दलयति सहसा यत्प्रकाशैकरूपं  
विज्ञानं तच्च बुद्धौ समुदितमतुलं यस्य पुंसः पवित्रम् ।  
माया तेनैव तस्य क्षयमुपगमिता संसृतेः कारणं या  
नष्टा सा कायकर्त्री पुनरपि भविता नैव विज्ञानमात्रात् ॥ ९७॥  
  
विश्वं नेति प्रमाणाद्विगलितजगदाकारभानस्त्यजेद्वै  
पीत्वा यद्वत्फलाम्भस्त्यजति च सुतरां तत्फलं सौरभाढ्यम् ।  
सम्यक्सच्चिद्घनैकामृतसुखकबलास्वादपूर्णो हृदासौ  
ज्ञात्वा निःसारमेवं जगदखिलमिदं स्वप्रभः शान्तचित्तः ॥ ९८॥  
  
क्षीयन्ते चास्य कर्माण्यपि खलु हृदयग्रन्थिरुद्भिद्यते वै  
च्छिद्यन्ते संशया ये जनिमृतिफलदा दृष्टमात्रे परेशे ।  
तस्मिंश्चिन्मात्ररूपे गुणमलरहिते तत्त्वमस्यादिलक्ष्ये  
कूटस्थे प्रत्यगात्मन्यखिलविधिमनोगोचरे ब्रह्मणीशे ॥ ९९॥  
  
आदौ मध्ये तथान्ते जनिमृतिफलदं कर्ममूलं विशालं  
ज्ञात्वा संसारवृक्षं भ्रममदमुदिताशोकतानेकपत्रम् ।  
कामक्रोधादिशाखं सुतपशुवनिताकन्यकापक्षिसंघं  
छित्वासङ्गासिनैनं पटुमतिरभितश्चिन्तयेद्वासुदेवम् ॥ १००॥  
  
जातं मय्येव सर्व पुनरपि मयि तत्संस्थितं चैव विश्वं  
सर्वं मय्येव याति प्रविलयमिति तद्ब्रह्म चैवाहमस्मि ।  
यस्य स्मृत्या च यज्ञाद्यखिलशुभविधौ सुप्रयातीह कार्यं  
न्यूनं सम्पूर्णतां वै तमहमतिमुदैवाच्युतं संनतोऽस्मि ॥ १०१॥  
  
इति श्रीमत्परमहंसपरिव्राजकाचार्यस्य श्रीगोविन्दभगव-  
त्पूज्यपादशिष्यस्य श्रीमच्छंकरभगवतः कृतौ  
शतश्लोकी समाप्ता ॥