॥ श्रीगोविंदाष्टकम् ॥

सत्यं ज्ञानमनंतं नित्यमनाकाशं परमाकाशम् ।

गोष्ठप्राङ्गणरिङ्खणलोलमनायासं परमायासम् ।

मायाकल्पितनानाकारमनाकारं भुवनाकारम् ।

क्ष्मामा नाथमनाथं प्रणमत गोविंदं परमानंदम् ॥ १॥

मृत्स्नामत्सीहेति यशोदाताडनशैशव संत्रासम् ।

व्यदितवक्त्रालोकितलोकालोकचतुर्दशलोकालिम् ।

लोकत्रयपुरमूलस्तंभं लोकालोकमनालोकम् ।

लोकेशं परमेशं प्रणमत गोविंदं परमानंदम् ॥ २॥

त्रैविष्टपरिपुवीरघ्नं क्षितिभारघ्नं भवरोगघ्नम् ।

कैवल्यं नवनीताहारमनाहारं भुवनाहारम् ।

वैमल्यस्फुटचेतोवृत्तिविशेषाभासमनाभासम् ।

शैवं केवलशांतं प्रणमत गोविंदं परमानंदम् ॥ ३॥

गोपालं प्रभुलीलाविग्रहगोपालं कुलगोपालम् ।

गोपीखेलनगोवर्धनधृतिलीलालालितगोपालम् ।

गोभिर्निगदित गोविंदस्फुट नामानं बहुनामानम् ।

गोधीगोचरदूरं प्रणमत गोविंदं परमानंदम् ॥ ४॥

गोपीमंडलगोष्ठिभेदं भेदावस्थमभेदाभम् ।

शश्वद्गोखुरनिर्घूतोद्धतधूलीधूसरसौभाग्यम् ।

श्रद्धाभक्तिगृहीतानंदमचिन्त्यं चिंतितसद्भावम् ।

चिंतामणिमहिमानं प्रणमत गोविंदं परमानंदम् ॥ ५॥

स्नानव्याकुलयोशिद्वस्त्रमुपादायागमुपारूढम् ।

व्यदित्संतिरथ दिग्वस्त्रा दातुमुपाकर्षन्तं ताः ।

निर्धूतद्वयशोकविमोहं बुद्धं बुद्धेरंतस्थम् ।

सत्तामात्रशरीरं प्रणमत गोविंदं परमानंदम् ॥ ६॥

कांतं कारणकारणमादिमनादिं कालघनाभासम् ।

कालिंदीगतकालियशिरसि सुनृत्यंतम् मुहुर्नृत्यंतं ।

कालं कालकलातीतं कलिताशेषं कलिदोषघ्नम् ।

कालत्रयगतिहेतुं प्रणमत गोविंदं परमानंदम् ॥ ७॥

वृंदावनभुवि वृंदारकगणवृन्दाराध्यं वंदेऽहम् ।

कुंदाभामलमंदस्मेरसुधानंदं सुहृदानंदम् ।

वंद्याशेषमहामुनिमानसवंद्यानंदपदद्वंद्वम् ।

नंद्याशेषगुणाब्धिं प्रणमत गोविंदं परमानंदम् ॥ ८॥

गोविंदाष्टकमेतदधीते गोविंदार्पितचेता यो ।

गोविंदाच्युत माधव विष्णो गोकुलनायक कृष्णेति ।

गोविंदाङ्घ्रिसरोजध्यानसुधाजलधौतसमस्ताघो ।

गोविंदं परमानंदामृतमंतःस्थं स तमभ्येति ॥

॥ इति श्रीमच्छङ्कराचार्यविरचितं श्रीगोविंदाष्टकं सम्पूर्णम् ॥