॥ साधन पञ्चकं ॥  
  
वेदो नित्यमधीयतां तदुदितं कर्म स्वनुष्ठीयतां  
 तेनेशस्य विधीयतामपचितिः काम्ये मतिस्त्यज्यताम् ।  
पापौघः परिधूयतां भवसुखे दोषोऽनुसन्धीयता-  
 मात्मेच्छा व्यवसीयतां निजगृहात्तूर्णं विनिर्गम्यताम् ॥ १॥  
  
सङ्गः सत्सु विधीयतां भगवतो भक्तिर्दृढाऽऽधीयतां  
 शान्त्यादिः परिचीयतां दृढतरं कर्माशु सन्त्यज्यताम् ।  
सद्विद्वानुपसृप्यतां प्रतिदिनं तत्पादुका सेव्यतां  
 ब्रह्मैकाक्षरमर्थ्यतां श्रुतिशिरोवाक्यं समाकर्ण्यताम् ॥ २॥  
  
वाक्यार्थश्च विचार्यतां श्रुतिशिरःपक्षः समाश्रीयतां  
 दुस्तर्कात्सुविरम्यतां श्रुतिमतस्तर्कोऽनुसन्धीयताम् ।  
ब्रह्मास्मीति विभाव्यतामहरहर्गर्वः परित्यज्यतां  
 देहेऽहम्मतिरुज्झ्यतां बुधजनैर्वादः परित्यज्यताम् ॥ ३॥  
  
क्षुद्व्याधिश्च चिकित्स्यतां प्रतिदिनं भिक्षौषधं भुज्यतां  
 स्वाद्वन्नं न तु याच्यतां विधिवशात् प्राप्तेन सन्तुष्यताम् ।  
शीतोष्णादि विषह्यतां न तु वृथा वाक्यं समुच्चार्यता-  
 मौदासीन्यमभीप्स्यतां जनकृपानैष्ठुर्यमुत्सृज्यताम् ॥ ४ ॥  
  
एकान्ते सुखमास्यतां परतरे चेतः समाधीयतां  
 पूर्णात्मा सुसमीक्ष्यतां जगदिदं तद्बाधितं दृश्यताम् ।  
प्राक्कर्म प्रविलाप्यतां चितिबलान्नाप्युत्तरैः श्लिष्यतां  
 प्रारब्धं त्विह भुज्यतामथ परब्रह्मात्मना स्थीयताम् ॥ ५॥  
  
॥ इति परमहंसपरिव्राजकाचार्यश्रीमच्छङ्कराचार्यविरचित  
साधन पञ्चकं सम्पूर्णम् ॥